REPUBLIKA SRBIJA

NARODNA SKUPŠTINA

01 Broj 06-2/476-21

25. novembar 2021. godine

B e o g r a d

**Z A P I S N I K**

**OSME SEDNICE DRUGOG REDOVNOG ZASEDANjA**

**NARODNE SKUPŠTINE REPUBLIKE SRBIJE U 2021. GODINI,**

**ODRŽANE 25. NOVEMBRA 2021. GODINE**

Sednica je počela u 10 časova i 25 minuta.

Sednici je predsedavao Ivica Dačić, predsednik Narodne skupštine.

Predsednik je, na osnovu službene evidencije o prisutnosti narodnih poslanika, konstatovao da sednici prisustvuju 103 narodna poslanika, a primenom elektronskog sistema za glasanje utvrđeno je da je u sali prisutno 130 narodnih poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine, u smislu člana 88. stav 5. Poslovnika Narodne skupštine.

Na osnovu člana 287. Poslovnika, obaveštenja, odnosno objašnjenja su zatražili narodni poslanici: Milija Miletić, zamenik predsednika Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“ - od Ministarstva odbrane, Snežana Paunović, zamenik predsednika Poslaničke grupe SOCIJALISTIČKA PARTIJA SRBIJE (SPS) - od predsednika Vlade i dr Uglješa Mrdić, predstavnik Poslaničke grupe „Aleksandar Vučić - za našu decu“ - od Zaštitnika građana, Poverenika za zaštitu ravnopravnosti i nadležnih institucija.

\*

\* \*

Narodna skupština je, shodno članu 27. stav 5. Zakona o izboru narodnih poslanika, a na osnovu Odluke Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini i Izveštaja Odbora za administrativno-budžetska i mandatno-imunitetska pitanja, konstatovala potvrđivanje mandata narodnom poslaniku dr Ameli Lukač Zoranić, izabranoj sa Izborne liste „Akademik Muamer Zukorlić – Samo pravo – Stranka pravde i pomirenja (SPP) – Demokratska partija Makedonaca (DPM)/ Akademik Muamer Zukorlić – Samo pravo – Stranka pravde i pomirenja (SPP) – Demokratska partija Makedonaca (DPM)/ Akademik Muamer Zukorlić – Samo pravo – Stranka na pravda i pomirenije (SPP) – Demokratska partija na Makedoncite (DPM)“.

Zatim je narodni poslanik dr Amela Lukač Zoranić, saglasno članu 17. Zakona o Narodnoj skupštini, položila zakletvu, nakon čega joj je predsednik čestitao na izboru i poželeo joj uspeh u budućem radu.

\* \*

\*

Predsednik je obavestio da je sprečen da sednici prisustvuje narodni poslanik Milan Urošević.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Zagorka Aleksić, Dušan Bajatović, Arđend Bajrami, dr Marko Bogdanović, Josip Broz, Bratimir Vasiljević, Jelisaveta Veljković, Mladen Grujić, Vladimir Đukanović, Milan Đurica, Ninoslav Erić, doc. dr Ilija Životić, Vladan Zagrađanin, Šaip Kamberi, Dragomir Karić, Nandor Kiš, Goran Kovačević, Jovan Kolundžija, Marijana Krajnović, Stefan Krkobabić, Sofija Maksimović, Vesna Marković, Rajka Matović, dr Milorad Mijatović, Milutin Mrkonjić, Olivera Nedeljković, Slađana Nikolić, prof. dr Aleksandra Pavlović Marković, Lav-Gligorije Pajkić, Goran Pekarski, Mira Petrović, Tamara Pilipović, Milena Popović, Misala Premenković, Dragana Radinović, prof. dr Goran Tasić, Radovan Tvrdišić, Smilja Tišma, Aco Petrović, Ljiljana Kuzmanović-Vujaković, Marina Mirković, Mina Kitanović, Nikola Kožović, Jelena Stevanović i Momčilo Vuksanović.

Narodna skupština je, većinom glasova (od 137 prisutnih narodnih poslanika, 128 je glasalo za, a devet nije glasalo), utvrdila dnevni red Osme sednice Drugog redovnog zasedanja Narodne skupštine Republike Srbije u 2021. godini, u celini.

Tako utvrđen dnevni red je sledeći:

1. **Predlog zakona o referendumu i narodnoj inicijativi**, koji je podnela Vlada (broj 011-2003/21 od 9. novembra 2021. godine).

Predsednik je, saglasno članu 90. stav 1. Poslovnika Narodne skupštine, obavestio da su pozvani da sednici prisustvuju: Marija Obradović, ministar državne uprave i lokalne samouprave, Maja Mačužić Puzić, državni sekretar u Ministarstvu državne uprave i lokalne samouprave, Saša Mogić, načelnik Odeljenja u Ministarstvu državne uprave i lokalne samouprave i Milan Čuljković, iz Ministarstva državne uprave i lokalne samouprave.

Zatim je Narodna skupština prešla na rad po utvrđenom dnevnom redu sednice, odnosno na načelni pretres o **1. tački dnevnog reda - PREDLOGU ZAKONA O REFERENDUMU I NARODNOJ INICIJATIVI**.

Predsednik je, saglasno članu 157. stav 1. Poslovnika, otvorio načelni pretres o Predlogu zakona.

Uvodno izlaganje o Predlogu zakona podnela je predstavnik predlagača Marija Obradović, ministar državne uprave i lokalne samouprave.

U načelnom pretresu o Predlogu zakona učestvovali su narodni poslanici: Đorđe Dabić, izvestilac Odbora za pravosuđe, državnu upravu i lokalnu samoupravu (zatim je predsedavajuća Marija Jevđić, potpredsednik Narodne skupštine, saglasno članu 27. i članu 87. st. 2. i 3. Poslovnika, produžila rad sednice Narodne skupštine i posle 18,00 časova), prof. dr Jahja Fehratović, predstavnik Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“, Selma Kučević, predstavnik Poslaničke grupe UJEDINjENA DOLINA - SDA SANDžAKA, dr Balint Pastor, predsednik Poslaničke grupe SAVEZ VOJVOĐANSKIH MAĐARA, Života Starčević, zamenik predsednika Poslaničke grupe JEDINSTVENA SRBIJA (JS), Nataša Mihailović - Vacić, zamenik predsednika Poslaničke grupe Socijaldemokratska partija Srbije, Jelena Žarić Kovačević, predstavnik Poslaničke grupe „Aleksandar Vučić - za našu decu“, Đorđe Milićević, predsednik Poslaničke grupe SOCIJALISTIČKA PARTIJA SRBIJE (SPS), Milija Miletić, Vladan Glišić (replicirali su mu narodni poslanici Jelena Žarić Kovačević i Bratislav Jugović, nakon čega se za reč javila ministar Marija Obradović), prof. dr Marko Atlagić, dr Muamer Bačevac, Elvira Kovač, Dejan Kesar i Milija Miletić, zamenik predsednika Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“, kao i ministar Marija Obradović, posle čijeg izlaganja je predsedavajući dr Vladimir Orlić, potpredsednik Narodne skupštine, u skladu sa čl. 27. i 205. Poslovnika, odredio pauzu do 16,00 časova.

Posle pauze, sednica je nastavljena u 16 časova i 10 minuta.

U skladu sa članom 205. Poslovnika Narodne skupštine, pristupljeno je postavljanju poslaničkih pitanja, u vremenu od 16,00 do 19,00 časova.

Pre prelaska na postavljanje poslaničkih pitanja, predsednik Narodne skupštine je podsetio na odredbe Poslovnika koje se odnose na način postavljanja poslaničkih pitanja.

Poslanička pitanja postavili su narodni poslanici: Vladan Glišić - Ani Brnabić, predsedniku Vlade, koja je dala odgovor, nakon čega je narodni poslanik Vladan Glišić komentarisao odgovor, a odgovorile su i prof. dr Zorana Z. Mihajlović, potpredsednica Vlade i ministar rudarstva i energetike i Anđelka Atanasković, ministar privrede, posle čega je narodni poslanik Vladan Glišić komentarisao i ove odgovore, Samir Tandir – predsedniku Vlade i ministru prof. dr Zorani Z. Mihajlović, koje su odgovorile na pitanja, nakon čega je narodni poslanik Samir Tandir komentarisao odgovore i postavio dopunsko pitanje predsedniku Vlade, Radomiru Ratku Dmitroviću, ministru za brigu o porodici i demografiju i Novici Tončevu, ministru bez portfelja, a odgovore su dali ministar Novica Tončev i ministar Radomir Ratko Dmitrović, posle čega je narodni poslanik Samir Tandir komentarisao i ove odgovore, Branimir Jovanović - predsedniku Vlade, koja je dala odgovor, nakon čega je narodni poslanik Branimir Jovanović postavio dopunsko pitanje predsedniku Vlade, koja je odgovorila, posle čega je narodni poslanik Branimir Jovanović komentarisao ovaj odgovor, dr Emeše Uri - predsedniku Vlade, a odgovorili su predsednik Vlade, ministar Radomir Ratko Dmitrović i ministar prof. dr Zorana Z. Mihajlović, nakon čega je narodni poslanik dr Emeše Uri komentarisala odgovore i postavila dopunsko pitanje dr Zlatiboru Lončaru, ministru zdravlja, koji je odgovorio, posle čega je narodni poslanik dr Emeše Uri komentarisala i ovaj odgovor, Života Starčević – predsedniku Vlade, ministru prof. dr Zorani Z. Mihajlović i prof. dr Dariji Kisić-Tepavčević, ministru za rad, zapošljavanje, boračka i socijalna pitanja, a odgovor je dala ministar prof. dr Zorana Z. Mihajlović, nakon čega je narodni poslanik Života Starčević komentarisao odgovor i postavio dopunsko pitanje predsedniku Vlade, koja je odgovorila, posle čega je narodni poslanik Života Starčević komentarisao i ovaj odgovor, Radovan Arežina - ministru prof. dr Zorani Z. Mihajlović, koja je dala odgovor, nakon čega je narodni poslanik Radovan Arežina komentarisao odgovor i postavio dopunsko pitanje ministru prof. dr Zorani Z. Mihajlović, koja je odgovorila, posle čega je narodni poslanik Radovan Arežina komentarisao i ovaj odgovor, Milimir Vujadinović - predsedniku Vlade, koja je dala odgovor, nakon čega je narodni poslanik Milimir Vujadinović komentarisao odgovor i postavio dopunsko pitanje Branku Ružiću, prvom potpredsedniku Vlade i ministru prosvete, nauke i tehnološkog razvoja, koji je odgovorio, posle čega je narodni poslanik Milimir Vujadinović komentarisao i ovaj odgovor i Milija Miletić – predsedniku Vlade i ministru Novici Tončevu, koji su odgovorili na pitanja, nakon čega je narodni poslanik Milija Miletić komentarisao odgovore i postavio dopunsko pitanje ministru prof. dr Dariji Kisić-Tepavčević i ministru Anđelki Atanasković, koje su odgovorile, posle čega je narodni poslanik Milija Miletić komentarisao i ove odgovore, a zatim se predsednik zahvalio predsedniku i članovima Vlade na učešću u radu.

Zatim je Narodna skupština nastavila rad po dnevnom redu sednice.

Predsednik je zaključio načelni pretres o Predlogu zakona o referendumu i narodnoj inicijativi i, saglasno članu 87. stav 5. Poslovnika, odredio četvrtak, 25. novembar 2021. godine, sa početkom u 19 časova i dva minuta, kao Dan za glasanje o tački dnevnog reda Osme sednice Drugog redovnog zasedanja Narodne skupštine Republike Srbije u 2021. godini.

Primenom elektronskog sistema za glasanje utvrđeno je da je u sali prisutno 169 narodnih poslanika, odnosno da je prisutna većina od ukupnog broja narodnih poslanika i da postoje uslovi za odlučivanje.

Zatim je Narodna skupština prešla na odlučivanje o **1. tački dnevnog reda - PREDLOGU ZAKONA O REFERENDUMU I NARODNOJ INICIJATIVI**.

Pošto je Narodna skupština obavila pretres Predloga zakona u načelu, a s obzirom na to da na Predlog zakona nisu podneti amandmani, Narodna skupština je, većinom glasova svih narodnih poslanika (od 180 prisutnih narodnih poslanika, 178 je glasalo za, a dva su bila protiv), prihvatila Predlog zakona, u načelu.

Narodna skupština je posebno odlučila da postoje naročito opravdani razlozi za stupanje zakona na snagu u roku kraćem od osam dana od dana njegovog objavljivanja (od 180 prisutnih narodnih poslanika, 178 je glasalo za, a dva su bila protiv).

Narodna skupština je, većinom glasova svih narodnih poslanika (od 180 prisutnih narodnih poslanika, 178 je glasalo za, a dva su bila protiv), usvojila Predlog zakona o referendumu i narodnoj inicijativi, u celini.

Pošto je Narodna skupština obavila razmatranje i odlučivanje o jedinoj tački dnevnog reda sednice, predsednik Narodne skupštine je, saglasno članu 102. Poslovnika, zaključio Osmu sednicu Drugog redovnog zasedanja Narodne skupštine Republike Srbije u 2021. godini.

Sednica je zaključena u 19 časova i 10 minuta.

GENERALNI SEKRETAR PREDSEDNIK

 Veljko Odalović Ivica Dačić